**VYTAUTO KASIULIO DAILĖS MUZIEJAUS AUDIOGIDAS**

Vytauto Kasiulio dailės muziejus yra naujasis Lietuvos dailės muziejaus padalinys, įsikūręs istorinėje Vilniaus mokslo bičiulių draugijos būstinėje. XX amžiaus pradžios neoklasicistinio stiliaus rūmai Joachimo Lelevelio gatvėje, prie Žaliojo tilto, buvo pastatyti už pagrindinio fundatoriaus Baltosios Vokės dvarininko Hiliaro Lenskio skirtas ir kitų rėmėjų paaukotas lėšas. Statybos buvo pradėtos 1910 metais, o pastatas galutinai įrengtas tik 1929-aisiais. Projekto autoriai – inžinieriai Henrikas Voinickis ir Janas Trojanas (Henryk Wojnicki, Jan Trojan). Vilniaus krašto šviesuomenės pastangomis statinys tapo daugiafunkciniu kultūros ir švietimo židiniu: jame glaudėsi draugijos archyvas, biblioteka, muziejus, vyko draugijos narių susirinkimai, visuomeniniai renginiai. Vilniaus mokslo bičiulių draugija veikė iki pat Antrojo pasaulinio karo.

1949–1980 metais pastatas priklausė sovietinės propagandos įstaigai – LTSR revoliucijos muziejui. 1981-aisiais rūmai perduoti Lietuvos dailės muziejui, juose buvo rengiamos teminės ir personalinės parodos, veikė Lietuvių tarybinės dailės galerija. 1991 metais čia buvo įrengtos tapybos, skulptūros bei grafikos kūrinių saugyklos, o paskutiniaisiais metais veikė restauratorių dirbtuvės.

Gavus lėšų iš Europos Sąjungos sanglaudos skatinimo programos ir Lietuvos Respublikos biudžeto, 2012-aisiais istorinis Vilniaus mokslo bičiulių draugijos pastatas buvo rekonstruotas ir modernizuotas, jį pritaikant šiuolaikiniams muziejiniams poreikiams. Dabar šiuose rūmuose veikia nuolatinė dailininko Vytauto Kasiulio kūrybos ekspozicija, parodų salės, konferencijų ir renginių centras, vyksta muzikos vakarai.

Pagrindinė muziejaus misija – saugoti ir eksponuoti dailininko Vytauto Kasiulio kūrybinį palikimą, kurį jo našlė Bronė Kasiulienė 2010 metais testamentu padovanojo Lietuvai, o jos sūnus Vytautas Kasiulis jaunesnysis jį Lietuvai perdavė. Kolekciją sudaro 950 kūrinių bei asmeninis dailininko archyvas. Muziejuje taip pat rengiamos kitų žymių išeivijos menininkų kūrybos parodos.

**(1) Diplominės kompozicijos „Dvarų licitacija“ reprodukcija**

Vytautas Kasiulis – vienas iš retų lietuvių dailininkų, pripažintų pasaulyje. Daugelis Prancūzijos, Jungtinių Amerikos Valstijų, Didžiosios Britanijos, Švedijos, Danijos, Šveicarijos, Vokietijos, Argentinos, Australijos ir kitų šalių muziejų, dailės galerijų bei kolekcininkų yra įsigiję ir saugo jo kūrinius.

1937–1941 metais dailininkas mokėsi, vėliau dėstė Kauno meno mokykloje. 1944-aisiais išvyko tobulintis į Austriją ir Vokietiją. Dirbo Freiburgo Dailės ir amatų mokykloje pedagogu. 1948 metais atvykęs į Paryžių, čia įsikūrė ilgam. Nuo 1949-ųjų savo kūrybą eksponavo prestižinėse Paryžiaus galerijose, o nuo 1954-ųjų metų – ir didžiausiuose Europos bei Šiaurės Amerikos miestuose.

Paryžiuje susiformavo Vytautui Kasiuliui būdinga stilistinė kūrybos maniera, pasižyminti virtuozišku potėpiu, rafinuotais spalvų sąskambiais, žėrinčiu koloritu, laisva formų stilizacija. Dailininkas savo kūriniuose paprasto gyvenimo scenas pavertė keistu, tarp realybės ir fantazijos balansuojančiu reginiu.

Šioje nuolatinės ekspozicijos dalyje – improvizuotoje Paryžiaus dirbtuvėje – pristatomi svarbiausi dailininko biografijos faktai, jo asmeniniai daiktai. Čia galima susipažinti ir su įvairia dailininko archyvine medžiaga.

Vienas pirmųjų savarankiškų dailininko kūrinių yra natūralaus dydžio diplominės kompozicijos „Dvarų licitacija“ reprodukcija. Tai pirminis Vytauto Kasiulio, 1941 metų Kauno meno mokyklos absolvento, baigiamosios kompozicijos variantas. Šioje daugiafigūrėje teminėje drobėje buvo pavaizduotas dvarų turto nusavinimo procesas. Po poros metų, 1943-aisiais, Vytautas Kasiulis ją papildė naujais personažais, užtapydamas juos tiesiog ant buvusių. Pakeitus drobės siužetą teatro užkulisių vaizdeliu, ji buvo padovanota Kauno muzikiniam teatrui. Naujoji jo versija, pavadinta „Prieš generalinę repeticiją“, ir šiandien puošia Kauno teatro holą.

Dabar kviečiame Jus pereiti į nuolatinę dailininko kūrybos ekspoziciją, kuri atspindi jo meninės manieros raidą nuo Kauno meno mokyklos iki Paryžiaus laikotarpio bei iškiliausius jo kūrybos etapus. Norėtume pažymėti, kad Kauno laikotarpio Vytauto Kasiulio darbai, jam išvykus į Paryžių, liko Lietuvoje. Mūsų muziejui juos paskolino Nacionalinis Mikalojaus Konstantino Čiurlionio dailės muziejus. Informacija apie eksponuojamų kūrinių savininkus yra pateikta prie kiekvieno paveikslo esančioje informacinėje kortelėje.

**(2) Paveikslas „Malkų pristigus, arba Autoportretas su palete“, nutapytas iki 1943 metų**

Tai išraiškingas ankstyvasis Vytauto Kasiulio autoportretas, sukurtas jam dar besimokant Kauno meno mokykloje. Jame, kaip ir daugelyje kitų šio laikotarpio menininko kūrinių, ryški stipri realistinė kryptis, deranti su impresionistine tapymo maniera. Kompozicija paremta raiškiais šviesokaitos efektais, tamsoku koloritu bei faktūriniais, lesiruotais potėpiais. Kūrinys rodo, kad dailininkas nestokojo autoironijos ir sugebėjimo net sunkiausiomis akimirkomis į gyvenimą žvelgti šelmiškai, su humoru.

**(3) Paveikslas „Irgi mat kritikai!“, 1942-ieji metai**

Dailės kūrinio suvokimas, paveikslo ir jo žiūrovo santykis – dar viena neišsemiama tema, kurios Vytautas Kasiulis mielai imdavosi jau kūrybinio darbo pradžioje ir tęsė ją visą savo gyvenimą. Drobėje dailininkas ironizuoja skeptišką „neišmanėlio“ požiūrį į meno kūrinį. Kompozicijai būdingas niūrokas „muziejinis“ koloritas, tapymas plonomis, persišviečiančiomis lesiruotėmis.

Ne mažiau įdomūs parengiamieji minėtos kompozicijos eskizai: „Meno kritikai“, „Meno vertintojai“ ir „Parodoje“. Jie kabo nišoje, kairėje ekspozicijos pusėje, virš vitrinos su tušo piešiniais. Eskizų piešinys ir koloritas daug laisvesni ir gyvesni, atlikti betarpiškai, spalvinga akvarelės technika.

**(4) Paveikslas „Motina su kūdikiu“, 1946-ieji metai**

Šiame kūrinyje dailininkas pavaizdavo savo jauną žmoną Bronę su sūneliu Vytuku ant rankų. Motinystės tema perteikta intymiai, su dideliu lyrizmu ir švelnumu. Pasitelkęs subtilią pastelės kreidelių techniką, kurią mėgo ir buvo puikiai įvaldęs, jis sukūrė šviesų, sutaurintą motinystės vaizdinį. Kompozicijoje dominuoja žydra, rausva, balkšva, pilkšva, gelsva spalvos.

**(5) Paveikslas „Dailininko studijoje“, XX amžiaus 5 dešimtmetis**

Populiarus ir pamėgtas Vytauto Kasiulio kūrybos motyvas – dailininkas prie molberto savo dirbtuvėje. Šį siužetą autorius varijavo visais savo kūrybos laikotarpiais, vis atrasdamas dar nebūtų nuotaikų kaitos atspalvių. Paveiksle įamžintas tapantis menininkas, kaip ir kituose panašiuose kūriniuose, šiek tiek panašus į patį Vytautą Kasiulį, tik šiek tiek šaržuotas.

5-ojo dešimtmečio kompozicijoje išryškėja specifinis Vytauto Kasiulio paveikslų veikėjų tipažas, pomėgis tapyti lieknus, grakščius personažus, kurie, anot lietuvių išeivijos poeto Henriko Nagio, „vieninteliai būtų radę neįmanomą sintezę tarp viduramžių askezės, mistikos, ir mūsų moderniosios eros skepticizmo.“

**(6) „Autoportretas“, 1946-ieji metai**

Šis Freiburgo laikotarpiu sukurtas darbas išsiskiria originalia kompozicija. Realistiškas menininko autoportretas dešiniajame apatiniame paveikslo kampe įkomponuotas įprastinėje dailininko dirbtuvės aplinkoje, o jo fone tarsi „paveikslas paveiksle“ matomi gulinčių moterų aktai, portretų eskizai, Vytauto Kasiulio pamėgti kuriančio menininko motyvai. Dailininko autoportretas nutapytas laisvu ekspresyviu potėpiu. Aštroki šviesos blikai ir gilūs šešėliai išryškina individualius menininko veido bruožus, skvarbų dailininko žvilgsnį. Drobės fonas nutapytas smulkiais, švelniais įvairiaspalviais potėpiais, sukeliančiais mirguliojančios oro terpės įspūdį. Paveikslo koloritas dukslus, rusvas, praturtintas gelsvais, žalsvais bei ochriniais atspalviais, jame tirpsta žmonių ir daiktų kontūrai, formas apgaubia lengvo rūko šydas.

**(7) Tušo piešiniai – „Menininkas ir mūza“, „Menininkas ir modelis“, „Dvi moterys“, 1947-ieji metai**

Šioje vitrinoje eksponuojami įspūdingi, laisvi, atrodytų, vientisa, nenutrūkstama linija sukurti piešiniai ir Marijos Under (Marie Under) lyrinei poemai skirtos iliustracijos. Vytauto Kasiulio piešiniai – „Menininkas ir mūza“, „Menininkas ir modelis“, „Dvi moterys“ **–** ženklina penktojo dešimtmečio pabaigoje Freiburge įvykusį Vytauto Kasiulio stilistinį posūkį dekoratyvumo ir estetizmo link. Kasiulį ypač žavėjo moderniosios prancūzų meno kryptys. Jis patyrė ekspresionizmo bei fovizmo įtaką. Apie tai liudija šio laikotarpio jo kūriniuose pastebimas tradicinės perspektyvos nykimas, vis stiprėjantis dekoratyvumo įsigalėjimas, padidėjęs dailininko dėmesys spalvai ir formai, siužetų ir tematikos pasirinkimas – tapomi nuogų moterų aktai, scenos interjeruose.

**(8) Paveikslas „Moteris pas dailininką“, 1948-ieji metai**

Vienas gražiausių Vytauto Kasiulio kūrinių, nutapytų jam dirbant dėstytoju Vokietijos mieste Freiburge – tai kompozicija „Moteris pas dailininką“. Šioje drobėje išryškėjo svarbiausi dailininko atsinaujinusios kūrybos bruožai, ilgainiui tapę lyg ir jo menine programa: dekoratyvumas, perspektyvos nykimas, daiktų bei objektų kontūrų aptakumas, potėpio minkštumas, šviesių, šiltų, skambių spalvų pomėgis, polinkis estetizuoti vaizduojamus objektus. Moteris Vytauto Kasiulio kūryboje buvo viena subtiliausių temų, lydėjusių jį visą kūrybinį gyvenimą.

**(9) Paveikslas „Pabėgėlių stovykla“, 1945-ieji metai**

Sudėtinga, vargana pabėgėlių gyvenimo kasdienybė perteikta pastelės piešinyje. Šis kūrinys liudija ir apie paties Vytauto Kasiulio nelengvą gyvenimo tarpsnį, kai jis, pasitraukęs iš Lietuvos, gyveno Vokietijoje, piešinyje pavaizduotoje stovykloje, priglaudusioje karo pabėgėlius. Dailininkas įamžino laikinose pašiūrėse ir suklypusiuose vežimuose apsistojusių, tiesiog lauke įsikūrusių žmonių buitį, kuklią, paskubomis vos spėtą pasiimti mantą.

**(10) Iliustracijos poezijos knygoms: Aleksio Rannito poezijos knygelei „Rankos paspaudimas“, Henriko Radausko poezijos rinktinei „Strėlė danguje“, Ilonos Leimanės lyrikos leidiniui „Ugnies paukštė“**

Knygų iliustracijomis Vytautas Kasiulis atsiskleidžia kaip įvairiapusis menininkas, originalus piešėjas ir grafikas. Anksčiau kurtose knygų iliustracijose dailininkas dažniausiai naudodavo linijinį piešinį, kurį vėliau jo kūriniuose pakeitė vis labiau įsigalinti raiškos priemonė – išsiskirianti juoda dėmė. 6-ojo dešimtmečio pradžioje Paryžiuje leidiniams kurtos Vytauto Kasiulio iliustracijos pasižymi modernia lakoniška raiška, originaliu komponavimu, apgalvotomis iliustracijos ir šrifto proporcijomis.

**(11) „Povilo Osmolskio portretas“,** **XX amžiaus 5 dešimtmetis**

Vytauto Kasiulio Kauno laikų bendramokslio, bičiulio grafiko Povilo Osmolskio portretas parodos fone nutapytas plačiu, pastozišku potėpiu, išraiškingai perteikiančiu jauno menininko veido bruožus. Vaikų knygų iliustratorius Povilas Osmolskis dirbo Vokietijos mieste Tiubingene, vėliau emigravo į Jungtines Amerikos Valstijas. Nedidelio formato kompozicijoje vyrauja tamsokos spalvos – gili mėlyna, juodai pilka, apšviestose dalyse įvedama balta, raudona.

**(12) Paveikslas „Gulinti mergina“, 1948-ieji metai**

Tai ankstyvasis modernus Vytauto Kasiulio paryžietiškojo laikotarpio kūrinys, vaizduojantis interjere gulinčią apsinuoginusią merginą. Savo dekoratyvia ekspresija ir apibendrinta raiška ši drobė artima kitiems Vytauto Kasiulio kūriniams, eksponuotiems pirmojoje Paryžiaus parodoje, kuri buvo surengta Raimondo Dunkano (Raymond Duncan) galerijoje 1949 metais. Panašumų galime įžvelgti ir 6-ojo dešimtmečio pradžioje Paryžiuje sukurtose knygų iliustracijose. Ypač tai būdinga Ilonos Leimanės poezijos knygai „Ugnies paukštė“ (*Ugunsputns*, 1951). Joje išryškėja ta pati atskirais segmentais išsiskaidanti, nuogo kūno atspaudą primenanti moters figūros transformacija bei veidas, kuriame tik nužymėti patys bendriausi unifikuoti bruožai, galvą gaubiantis garbanų vainikas. Drobėje dominuoja ryškus kontrastingas koloritas – juoda, raudona, mėlyna. Dailininko dėmesys sutelktas į aktyvią spalvinę dėmę, jos dekoratyvines galimybes.

**(13) Paveikslas „Restorane“, 1951-ieji metai**

Įdomi Vytauto Kasiulio kūrybos sritis – scenos interjeruose. Jose tarsi ir nevyksta joks reikšmingesnis veiksmas. Panašios kompozicijos sutelkia dailininką vis naujoms, atrodytų, to paties motyvo variacijoms, originalių, netikėtų spalvinių sprendimų paieškai. Deja, kartais jos pavojingai stumteli ir schematizmo link. Kompozicija „Restorane“ yra viena dekoratyviausių Vytauto Kasiulio kompozicijų, sukurtų XX amžius 6-ojo dešimtmečio pradžioje. Žanrinė scena, nutapyta ant juodo fono, savo raiška artima pastelėms bei guašams, kurtiems ant juodo popieriaus. Jo dėka dailininkas pasiekė ypatingo žėrinčių spalvų intensyvumo ir skambumo. Fono tapyba vienas kitą dengiančiais sluoksniais artima vitražui, sudarytam iš atskirų išsiskaidžiusių formų mozaikos. Viršutinis sluoksnis primena suaižėjusį fotonegatyvą.

**(14) Paveikslas „Sėdinčios raudonplaukė ir geltonplaukė moterys“. Sukurtas apie 1950-uosius metus**

Šioje pastelės kompozicijoje perteikiamos dvi tuo pačiu rakursu sėdinčių moterų figūros – blondinė ir tamsiaplaukė, suknelę vilkinti mergina ir moteris, apgulusiu drabužiu, išryškinančiu jos kūno formas. Pozityvo ir negatyvo kontrastas, panaudotas viename lakšte, nuteikia žaismingai. Šiame, kaip ir kituose 5–6 dešimtmečio dailininko kūriniuose, ypač pastelėse, gausu naiviajam menui, kaip, beje, ir liaudies meistrų kūrybai, būdingo motyvo pasikartojimo, sugretinimų bei panašių komponavimo principų.

**(15) Paveikslas „Rąstų pjovėjai“,** **XX amžiaus 6 dešimtmetis**

Vytauto Kasiulio kūryboje nedaug scenų, skirtų perteikti paprastiems lauko darbams. Šį paveikslą dailininkas tapė ant tamsaus fono, palikdamas neužtapytos drobės kontūrą, kuris apibrėžia kiekvieną vaizduojamą objektą. Bendra paveikslo kompozicija artima vitražui – tiek tamsiu fonu, intensyviomis, žėrinčiomis spalvomis, statišku, dekoratyviu siužeto perteikimu. Panašia menine maniera dailininkas yra sukūręs nemažai scenų interjeruose, natiurmortų.

**(16) Paveikslas „Kortuotojai“,** **XX amžiaus 6 dešimtmetis**

Tai originalus žanrinis kūrinys, kurio kompozicija pagrįsta apgalvota spalvine pusiausvyra. Kompozicijoje dominuoja stambios spalvinės plokštumos – žalia, ochros ir plytinė raudona. Vertikali tapymo kryptis mažais, tarsi glostančiais drobės paviršių potėpiais ir neužtapytų vietų panaudojimas paįvairina, praturtina paveikslo paviršių.

**(17) „Natiurmortas su uogų vazomis**“, **XX a. 7 dešimtmetis**

Kūriniui pasirinktas neįmantrus, paprastas motyvas su dviem uogų vazomis bei su rėmintu paveikslėliu ant stalo. Kompozicija grįsta netradicinės perspektyvos dėsniais, kiek naivoka. Šis kūrinys išsiskiria ypatingai subtiliu, puikiai suderintu koloritu, primenančiu įvairius pilkšvai rausvus perlinius atspalvius. Tapoma smulkiais potėpiais – dėmelėmis, kurios paveikslo paviršiui suteikia persiliejančių spalvų įspūdį.

**(18) Paveikslas „Žvejys valtyje“,** **XX amžiaus 6 dešimtmetis**

Ši aliejinė kompozicija, kurioje šaltos spalvos tarsi atmieštos pilka ir juoda spalva, savo raiška itin primena Vytauto Kasiulio litografijas. Horizontalaus ištęsto valties silueto drobė dalinama į dvi simetriškas – viršutinę ir apatinę, vaizdo ir jo virpančio atvaizdo vandenyje – dalis. Kompozicija dekoratyvi, statiška, tapyta itin plonu aliejinių dažų sluoksniu, rodos, visai praradusiu aliejinę savybę švytėti. Pro jį persišviečia smulkaus audimo drobė – 6–8 dešimtmečiais Vytauto Kasiulio pamėgta medžiaga.

**(19) Paveikslas „Antis“,** **XX amžiaus 6 dešimtmetis**

Tai itin dekoratyvi kompozicija, kurioje pavaizduotas medžioklėje nušauto paukščio siluetas. Dailininkui rūpėjo ne tiek realistiškai jį atkurti, detaliai pavaizduoti, kiek perteikti jo sukeltą estetinį, dekoratyvų, spalvinį įspūdį. Drobėje dominuoja gelsvai žalsva, pilkšva spalvos.

**(20) Paveikslas „Žvejai“, XX amžiaus 6 dešimtmetis**

Paryžiuje 6-ąjame dešimtmetyje Vytautas Kasiulis mokėsi litografijos technikos pagrindų, priklausė tarptautinei grafikų gildijai „La Trait“, dalyvavo jos veikloje bei rengiamose parodose Prancūzijoje. Perpratęs litografijų kūrimo principus, šia techniką jis nuolat naudodavo. Net ir aliejumi tapytose kompozicijose galima pastebėti vietomis nuskaidrėjusių spalvos efektų, potėpį primenantį dažo įtrynimą.

**(21) Paveikslas „Namai Skansene, Stokholme“**

Švedijos miestų ir įvairių vietovių peizažai praturtina Vytauto Kasiulio kūrinių tematiką spalvingais, šventiškais, pasakiškais vaizdais. Juose įamžintos dailininko šeimos kelionių akimirkos, į atmintį įsirėžę specifiniai Švedijos kaimo motyvai. Šiuose kūriniuose menininkas derina įvairias atlikimo technikas – guašą, pastelę, akvarelę, aliejų, savo darbus pripildo gausybe vaivorykštinių atspalvių.

**(22) Paveikslas „Švedija“,** **XX amžiaus 6 dešimtmetis**

Švedijos motyvų tematika papildo Vytauto Kasiulio kūrybinį palikimą, kuriame peizažui skiriama nedaug vietos. Jaukią mažų Skandinavijos miestelių architektūrą, džiūstančius žvejų tinklus, valtis, paliktas prie ežero po žūklės, dailininkas stebėjo kelionių po šią šalį metu. Ten jis viešėjo ir vasarojo su šeima, pakviestas bičiulio Stūrės Andersono (Stures Andersson). Keliaudamas Vytautas Kasiulis nutapė daug jam patikusio kraštovaizdžio motyvų: vėjo malūnų, bažnytėlių, istorinių architektūros paminklų, žavinčių savo skambiu spalvingumu, nuotaikomis.

**(23) Paveikslas „Raudonas omaras“,** **XX amžiaus 6 dešimtmetis**

Natiurmortą su omaru lėkštėje dailininkas nutapė brandžiuoju savo kūrybos periodu. Drobės kompozicija itin dekoratyvi, ornamentiška. Omaro motyvas perteiktas pasitelkus rafinuotą stilizaciją, o raiškos priemonėmis sukurtas efektas primena menininko pastelėse ar spalvotose litografijose pasiektą įspūdį.

**(24) Paveikslas „Gulinti moteris“,** **XX amžiaus 7 dešimtmetis**

Juodu kontūru aprėminta, pretenzinga poza gulinti moteris primena klasikinės dailės citatą –apsinuoginusią odaliską. Moteris vaizduojama gulinti abstrahuotos gamtos fone. Kūrinys labai ritmiškas, muzikalus, atliktas kiek sausoka, grafiška maniera, yra santūraus, monochrominio kolorito.

**(25) Paveikslas „Sužadėtiniai su gėlių puokšte“, XX amžiaus** **7 dešimtmetis**

Tai saldoka saloninė scena, nutapyta kaip buitinė idilė. Drobėje centrinę vietą užima pora, stovinti prie staliuko, švelniai susikabinusi rankomis. Kūrinyje daug vietos skirta aplinkos detalėms: čia matome du paveikslus, įvairiaspalvių gėlių puokštę vazoje, kruopščiai nutapytas personažų kostiumų detales.

Vėlyvasis Vytauto Kasiulio kūrybinis stilius išsiskyrė ypatingu dėmesingumu, atrodytų, visai nereikšmingiems interjero puošybos elementams, kuriems suteikiama tiek pat svarbos, kaip ir vaizduojamiems personažams.

**(26) Paveikslas „Violončelininkas“, sukurtas apie 1945-uosius metus**

Daugelį kartų Vytauto Kasiulio varijuota muzikantą vaizduojanti kompozicija perteikta pastele. Muzikuojantis personažas yra kurtas tiek litografijos, tiek ir pastelės technika. Yra žinomi bent keli spalviniai šios kompozicijos variantai. Violončelininko siluetas ir koloristinė išraiška artimai siejasi ir su vitražo išraiškos priemonėmis.

**(27) Paveikslas „Mulen Ružas“, XX a. 8–9 dešimtmetis**

Darbas „Mulen Ružas“ nutapytas vėlyvuoju Vytauto Kasiulio kūrybos laikotarpiu. Jo pavadinimas lietuvių kalba reiškia „Raudonas Malūnas“. Šio laikotarpio dailininko kūriniams yra būdingas stiprus kompozicinio eklektiškumo pojūtis, formos susmulkėjimas, komplikuota stilizacija, personažų gausa. Triukšmingas naktinio kabareto lankytojų šėliojimas, kuriam atliepia pirmame paveikslo plane nutapyta ekspresyvi šokančiųjų grupė, įsuka stebintįjį lyg didžiuliai Raudonojo Malūno sparnai.

**(28) Paveikslas „Raitelis girdo arklį“, XX amžiaus 6 dešimtmetis**

Vertinga Vytauto Kasiulio kūrybos palikimo dalis – pastelės technika sukurti darbai. Šiuose ant juodo popieriaus pastelės kreidelėmis pieštuose paveiksluose ryškiai atsiskleidžia specifinė dailininko kūrybos maniera, objektų formos šviesesnių kontūrų ar potėpių blyksniais iškylantis tarsi negatyvinis vaizdas. Idiliška, rami kaimo gyvenimo scena spalvomis švyti kaip viduramžių meistro vitražas. Išraiškos ekspresija, kolorito jėga, kompozicinės struktūros tvirtumu Vytauto Kasiulio pastelės nenusileidžia išbaigtoms, didelio formato aliejinės tapybos drobėms.

**(29) „Kompozicija su trimis figūromis“, XX a. 8–9 dešimtmetis**

Ši efektinga dekoratyvi drobė nutapyta vėlyvuoju Vytauto Kasiulio kūrybos laikotarpiu. Jos centre – trijų apsinuoginusių moterų kompozicija. Spalvoti moterų siluetai, nutapyti baltais, raudonais ir mėlynais potėpiais, primena Antikos laikų gracijas. Už moterų figūrų visomis vaivorykštės spektro spalvomis mirguliuoja daugiasluoksnis fonas, tarsi sugėręs kambario aplinkos paviršiaus raštus ir ornamentus. Neatsitiktinai dėl savo rafinuotumo Vytauto Kasiulio kompozicijos amžininkų buvo lyginamos ir su egzotiškais Rytų kilimais.

**(30) „Medžiotojai su laimikiu“, XX a. 7 dešimtmetis**

7-ąjame dešimtmetyje nutapytai drobei būdingi visi vėlyvosios dailininko kūrybos bruožai – kompozicijos plokštumas, dekoratyvumas, formos susmulkėjimas, grafiškumas, visomis vaivorykštės spalvomis žėrintis koloritas. Medžioklės scenų motyvas buvo mėgiamas ir įvairiai varijuojamas atskirais kūrybos etapais. Šioje kompozicijoje dailininkas siekė raiškaus bendro visos vaizduojamos grupės silueto išskyrimo bendrame abstrahuotame, šviesomis ir atspalviais mirguliuojančiame fone. Dvi medžioklių figūros bei jų nešamas laimikis, pririštas ant karties, nuteikia žiūrovą žaismingai, pakiliai.